Okresná prokuratúra Svidník 
Sovietskych hrdinov 200, 089 01 Svidník

Sp. zn. : Pv 154/12/7712	Svidník, 29.5.2012
EEČ : 2-60-38-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2,3 písm. c) Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
rozsudkom Okresného súdu vo Svidníku č.k. 7C/28/2011 zo dňa 31.10.2011, ktorý nadobudol právoplatnosť dňa 23.12.2011 bol zaviazaný prispievať výživným na dcéru XXXXX, nar. XXXXX sumou vo výške po 30% zo sumy životného minima na nezaopatrené neplnoleté dieťa alebo na nezaopatrené dieťa, vždy do 15. dňa v mesiaci vopred k jej rukám, si túto povinnosť v Kapišovej okr. XXXXX ani inde riadne neplní za obdobie od mesiaca september 2011 doposiaľ, čím mu na výživnom vznikol dlh vo výške 234,- eur a to aj napriek tomu, že bol v predchádzajúcich dvadsiatich štyroch mesiacoch za taký čin odsúdený trestným rozkazom Okresného súdu vo Svidníku č.k. 1T/64/2010-83 zo dňa 20.08.2010, ktorý nadobudol právoplatnosť dňa 22.09.2010,
lebo nie je tento skutok trestným činom a nie je dôvod na postúpenie veci
Odôvodnenie:
	Uznesením povereného príslušníka PZ Obvodného oddelenia PZ vo Svidníku pod ČVS: ORP-84/SK-SK-2012 zo dňa 21.3.2012, bolo podľa § 199 ods. 1 Tr. poriadku začaté trestné stíhanie a súčasne podľa § 206 ods. 1 Tr. poriadku vznesené obvinenie XXXXX pre prečin zanedbania povinnej výživy podľa § 207 ods. 1 Tr. zákona. Vyšetrovateľom Okresného riaditeľstva PZ, Odboru kriminálnej polície vo Svidníku pod ČVS: ORP-97/OVK-SK-2012 zo dňa 17.4.2012 bol obvinený XXXXX upozornený o zmene právnej kvalifikácie pre prečin zanedbania povinnej výživy podľa § 207 ods. 2, 3 písm. c/ Tr. zákona, ktorého sa mal dopustiť tak, ako je to uvedené vo výrokovej časti tohto uznesenia. 
	Dňa 24.05.2012 vyšetrovateľ PZ predložil návrh na zastavenie predmetného trestného stíhania podľa § 209 ods. 1 Tr. poriadku a to z dôvodov uvedených v § 215 ods. 1 písm. b/ Tr. poriadku. 
	Po preskúmaní  návrhu vyšetrovateľa PZ, vrátane vyšetrovacieho spisu som zistil, že návrh je dôvodný. 
	Z obsahu vyšetrovacieho spisu vyplýva, že obvinený si proti uzneseniu o vznesení obvinenia sťažnosť nepodal. V priebehu vyšetrovania bolo zistené, že obvinený si neplní vyživovaciu povinnosť z dôvodu nedostatku finančných prostriedkov, pretože si nemôže nájsť zamestnanie, pričom v súčasnej dobe pracuje v rámci aktivačných prác na dohodu na Obecnom úrade v Kapišovej. Naposledy uhradil výživné v mesiaci august 2011. Od 09.11.2010 je v evidencii uchádzačov o zamestnanie a doposiaľ mu nebola ponúknutá primeraná práca, pre nedostatok voľných pracovných miest. Poberal dávku a príspevky v hmotnej núdzi vo výške 125,57 eur a od februáca 2012 poberá dávku a príspevky v celkovej čiastke 181,37 eur mesačne, ktorá pozostáva z dávky vo výške 60,50 eur, príspevku na zdravotnú starostlivosť vo výške 2,- eur, aktivačného príspevku vo výške 63,07 eur a príspevku na bývanie vo výške 55,80 eur. Tieto príjmy sú určené len na zabezpečenie jeho základných životných podmienok, bez možnosti splácať z tejto sumy iné podlžnosti alebo záväzky (napr. výživné). Iné dávky a príspevky nepoberal ani nepoberá.
	Má príjem vo výške 181,37 eur mesačne, pričom uvedená suma postačuje iba na zabezpečenie základných životných potrieb, hoci podľa zákona č. 601/2003 Z.z. o životnom minime v znení neskorších právnych predpisov sa ustanovuje životné minimum osoby dospelej na sumu 189,83 eur. 
	Samotné zistenie, že obv. XXXXX si neplní svoju zákonnú povinnosť vyživovať iného, ešte neznamená, že sa dopúšťa prečinu zanedbania povinnej výživy  podľa § 207 Tr. zákona. Pre vyslovenie záveru, že obvinený sa dopustil prečinu podľa § 207 Trestného zákona, musí byť preukázaná aj subjektívna stránka skutkovej podstaty trestného činu. Pri skúmaní zavinenia páchateľa prečinu podľa § 207 Tr. zákona, je potrebné vychádzať z jeho sociálnej majetkovej a finančnej situácie, pričom treba náležite zistiť i dôvody, ktoré sa o túto jeho situáciu pričinili. 
	Vzhľadom k tomu, že z uvedených dôvodov nedošlo k naplneniu subjektívnej stránky skutkovej podstaty prečinu podľa § 207 Tr. zákona, nie je tento skutok prečinom a nie je dôvod na postúpenie veci, preto bolo potrebné rozhodnúť tak, ako je to uvedené vo výrokovej časti tohto uznesenia. 
	
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miroslav Ryzner
prokurátor